એમોન ગેટેના વહીવટીભવનની બાંધકામ ઑફિસમાં કામ કરતા ઇત્ઝાક સ્ટર્નને લેવાર્તોવ પ્રત્યે પહેલેથી જ માન હતું. ભૂતકાળમાં જ્યારે-જ્યારે સમય મળે, ત્યારે એ બંને ચાના ગ્લાસ ભરીને બેસતા, અને ચા ઠરી જાય ત્યાં સુધી, હાથમાં ગ્લાસ પકડીને ઝોરોસ્ટરની યહૂદીધર્મ પર કે પછી યહૂદીધર્મની ઝોરોસ્ટર પર અસર વિશે, કે પછી તાઓવાદના જીવસૃષ્ટિ સિદ્ધાંત પર કલાકો સુધી ચર્ચાઓ કરતા રહેતા! ઓસ્કર શિન્ડલર સાથે ગપ્પા મારવા કરતાં, લેવાર્તોવ સાથે વાતો કરવામાં સ્ટર્નને વધારે આનંદ આવતો હતો. ઓસ્કરથી એકને એક વિષય પર વાત કર્યા વગર રહી શકાતું ન હતું.